**Gânduri pe scara visurilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când privirea ta se-nchide pe un umăr ce-o așteaptă,

Gândurile mele urcă scara viselor o treaptă

Și aleg doar visul care-ți face noaptea sărbătoare:

Cel cu noi pe-o plajă goală, îmbătându-ne de Soare.

Mai târziu, pe-o altă treaptă, îți aleg de printre visuri,

Pe cel mai frumos: acela când parcurgem paradisuri

Încărcate de iubire, fără nori și văi de plângeri,

Peste lumi obișnuite cu plutirile de îngeri.

Răsuflarea ta-mi va spune când, în visuri, vrei odihnă …

Numai gândul tău șăgalnic, dintr-un vis, nu are tihnă

Și pornește-n sus pe scară, urc-o treaptă, înc-o treaptă,

Caută un gând prin visu-mi și sărutul lui așteaptă.